SKRIFTLIG FORESPØRGSEL P-3420/02

af Monica Frassoni (Verts/ALE) til Kommissionen

(26. november 2002)

Om: Byggeprojekter på lokalitet af fællesskabsbetydning (Monti Russu, i Aglientu kommune, Sardinien, Italien)

På kysten ved Monti Russu i Aglientu kommune er arbejdet på udstykningen Lido dei Coralli ApS med et samlet rumfang på 95 200 m3 under opstart, hvilket Comitato per la salvaguardia di Monti Russu (Komiteen til Beskyttelse af Monti Russu) og miljøforeningerne Amici della Terra (Jordens Venner) og Gruppo d'Intervento Giuridico (Retshjælpsgruppen) adskillige gange har påtalt over for de administrativt og retsligt kompetente fællesskabsmyndigheder(1) samt de tilsvarende nationale, regionale og lokale myndigheder. Det pågældende sted ligger inden for en lokalitet af fællesskabsbetydning ved navn Monti Russu (kode ITB000006), jf. direktiv 92/43/EØF, der er gennemført ved præsidentielt dekret nr. 357/1997 (formel liste i ministerielt dekret af 3.4.2000, nr. 65), og i den planlagte Monti Russu-naturpark(2) og er fredet(3) i medfør af den særlige fredningsplan nr. 1(4), til dels med krav om fuldstændig fredning(5). Til trods for de indlysende voldsomme miljøkonsekvenser (Aglientu kommune har tilladt et samlet volumen på op til 350 000 m3 i denne lokalitet af fællesskabsbetydning) er der blevet godkendt(6) en absolut mangelfuld miljøindvirkningsvurdering (bl.a. erklæres visse af de naturlige levesteder fejlagtigt for nedslidte: Pseudo-steppe with grasses and annuals: Thero-Brachipodietea *6220, Mediterranean salt meadows-Juncetalia maritimi 1410 og Dune slerophyllous scrubs-CistoLavanduletalia 16.28, og der tages ikke højde for det projekterede bygningsvolumen og for anlæg, som allerede belaster området, eller for rydningen af den naturlige beplantning og for de adgangsveje, som det ansvarlige selskab allerede har anlagt, og der tilbydes latterlige kompensationsforanstaltninger(7)), og der har været afholdt en forebyggende kontrolprocedure, hvor det besluttedes ikke at gennemføre en miljøkonsekvensvurdering (direktiv 97/11/EF, bilag II, pkt. 12, litra c, der ændrer og supplerer det foregående direktiv 85/337/EØF)(8). Byggeprojektet er placeret midt i området, og der tages ingen hensyn til den landskabelige sammenhæng. Desuden støtter EU LIFE-Natura-projektet 1999 06189 Juniperus Dunes, som Aglientu kommune står i spidsen for, og som omfatter de ovennævnte planlagte byggeprojekter(9).

Har Kommissionen kendskab til ovenstående?

Efter hvilke kriterier og procedurer er et LIFE-Natura-projekt af denne art blevet godkendt og finansieret?

Vil Kommissionen træffe passende foranstaltninger for konkret at kontrollere indholdet af miljøindvirkningsvurderingen og den forebyggende kontrolprocedure?

(1) Der er tidligere stillet følgende skriftlige forespørgsler om samme projekt: 3340/00 og 0921/01.

(2) Sardisk regionallov nr. 31/1999 (bilag A).

(3) Lovdekret nr. 490/1999, artikel 139-140 (på grundlag af ministerielt dekret af 29.10.1964) og artikel 146, afsnit 1, litra a og g.

(4) Dekret udstedt af regionalrådet for den autonome region Sardinien af 6.9.1993, nr. 266.

(5) Regionallov nr. 23/1993, artikel 2, afsnit 1, litra a.

(6) Beslutning truffet af generaldirektøren for Sardinien miljøforvaltning, nr. 1564/V af 11. juli 2001.

(7) F.eks. udplantning af 40 stk. store enebærbuske i landsbyens parker mod ødelæggelse af 32 % af det naturlige levested Matorral a Jumiperus spp 5210 og af resten af de naturlige levesteder i det berørte område.

(8) Beslutning truffet af direktøren for Servizio Sistema Informativo Ambientale (Miljøinformationstjenesten), Sardiniens miljøforvaltning, nr. 2372/VIII af 7.12.2001.

(9) Jf. den ændrede oversigt over LIFE-projektet vedrørende overordnede problemer/trusler mod naturlige levesteder/arter, der er omfattet af projektet..

Svar afgivet på Kommissionens vegne af Margot Wallström

(6. januar 2003)

Kommissionen er opmærksom på det spørgsmål, det ærede medlem har rejst. Den har også indledt en officiel klagesag herom.

Den instans, der drager fordel af støtten i form af LIFE-projektet (bykommunen Aglientu), meddelte i sin ansøgning (Form 99/10), at det var hensigten inden for rammerne af byplanlægningen at begrænse det samlede bebyggede areal til 350 000 kvadratmeter i alt inden for den foreslåede lokalitet af fællesskabsbetydning. De anførte ligeledes udtrykkeligt, at dette ville ske under behørig hensyntagen til den gældende regionale og nationale lovgivning samt fællesskabslovgivningen, herunder navnlig for så vidt angår artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1).

Fællesskabsfinansierede projekter skal overholde fællesskabsretten. Afgørelsen om projektet og betingelserne herfor styrker denne forpligtelse såvel som støttemodtagerens forpligtelse til at gennemføre den.

Den sag, der henvises til i klagen, er ved at blive vurderet. Kommissionen vil tage de nødvendige skridt, herunder overtrædelsesprocedurer i medfør af EF-traktatens artikel 226, med henblik på at sikre, at fællesskabsretten overholdes.

(1) EFT L 206 af 22.7.1992.